Diari Oficial de la Generalitat Valenciana


Sumari del DOGV 8316, del 13-06-2018 (2018/5772)

RESOLUCIÓ de 6 de juny de 2018, del sotssecretari, per la qual s'estableixen els criteris per a la planificació i gestió de la formació continuada del personal del seu àmbit competencial.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8316

Data del DOGV
:   13-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5772


Data del document
:   06-06-2018

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 6 de juny de 2018, del sotssecretari, per la qual s'estableixen els criteris per a la planificació i gestió de la formació continuada del personal del seu àmbit competencial. [2018/5772]  
La formació continuada, la gestió del coneixement i el desenvolupament professional formen part dels elements que més valor afegit aporten a un sistema sanitari públic de qualitat.  
La publicació i entrada en vigor de diverses lleis d'àmbit nacional com són la Llei 16/2003, de 28 de maig, de cohesió i qualitat del Sistema Nacional de Salut, la Llei 44/2003, de 21 de novembre, d'ordenació de les professions sanitàries, la Llei 55/2003, de 15 de desembre, de l'estatut marc del personal estatutari dels serveis de salut i el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic garanteix «el dret a la formació contínua i a l'actualització permanent dels coneixements i capacitats professionals dels treballadors, preferentment en horari laboral. Això ha permés estructurar un nou marc de la formació continuada del personal estatutari, funcionari i laboral».  
  
La Resolució de 21 de març de 2018, de la Secretaria d'Estat de Funció Pública, per la qual es publica l'Acord de formació per a l'ocupació de les administracions públiques de 9 de març de 2018 estableix que «la formació per a l'ocupació de les administracions públiques es configura com un deure i un dret dels empleats públics».  
A la Comunitat Valenciana, la Llei 10/2010, de 9 de juliol, de la Generalitat, d'ordenació i gestió de la funció pública valenciana estableix «la formació com a dret del personal al perfeccionament dels seus coneixements, habilitats i aptituds per a millorar en l'exercici de les seues funcions i contribuir a la seua promoció professional, i d'una altra, la formació com a deure de l'esmentat personal que té l'obligació de contribuir a millorar la qualitat dels serveis públics per mitjà de la seua participació en les activitats formatives i l'aplicació dels coneixements adquirits en l'activitat professional diària».  
La Llei 10/2014, de 29 de desembre, de la Generalitat, de salut de la Comunitat Valenciana, en la seua redacció donada per la Llei 8/2018, de 20 d'abril, estableix entre els seus principis rectors que «s'elaboraran plans de formació, tenint en compte les necessitats formatives dels professionals i les diferents línies d'acció estratègiques de la conselleria competent en matèria de sanitat. En el marc dels dits plans, es promourà la formació permanent i el perfeccionament dels professionals del Sistema Valencià de Salut per mitjà de la formació continuada de qualitat».  
  
Basant-se en el que s'ha exposat, i fent ús de la competència atribuïda en article 16 del Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, resolc:  
  
Primera  
Definir l'àmbit d'aplicació de la present resolució, destinada al col·lectiu d'empleades i empleats públics de les institucions sanitàries del Sistema Valencià de Salut, entés com a tal:  
a) El personal estatutari de la Generalitat que presta serveis en les institucions, òrgans, unitats o estructures del Sistema Valencià de Salut.  
  
b) El personal funcionari pertanyent als diferents cossos generals o especials, de l'Administració estatal o dels seus organismes autònoms, que preste serveis en les institucions, òrgans, unitats o estructures del Sistema Valencià de Salut.  
c) El personal transferit, siga quin siga el règim jurídic de dependència, laboral, funcionari o estatutari d'altres administracions públiques en ocasió del traspàs o l'assumpció de les competències, mitjans i serveis en matèria d'assistència sanitària.  
d) El personal que preste serveis en les entitats de titularitat pública amb personalitat jurídica pròpia que estiguen adscrites a la conselleria competent en matèria de sanitat.  
e) El personal que s'incorpore al Sistema Valencià de Salut d'acord amb la legislació vigent.  
La inclusió dins d'aquest àmbit d'aplicació, de personal que no forme part de l'Administració de la Generalitat, s'entén sense perjudici de la corresponent compensació econòmica per part de l'administració a què preste serveis el dit personal.  
  
Segon  
Establir els principis generals per a la planificació i gestió de la formació continuada en la Conselleria de Sanitat Universal i Salut Pública, per mitjà de la determinació de criteris compartits que permeten facilitar la transferència de coneixements i bones pràctiques de gestió en tots els departaments de salut, i estructures no departamentals. Per a això:  
  
1. S'establiran plans de formació que prevegen la detecció de necessitats formatives, elaboració de programes formatius i l'avaluació del desenvolupament d'habilitats i competències després de la impartició d'aquests amb els següents objectius:  
a) Actualització dels coneixements i permanent millora de les competències necessàries per a l'exercici de les responsabilitats, funcions i tasques atribuïdes en el lloc de treball.  
b) Promoure el reciclatge professional i la millora de les qualificacions del personal sanitari.  
c) Facilitar el desenvolupament i la promoció professional.  
2. L'esmentada planificació es durà a terme adequant aquesta àmplia diversitat de necessitats formatives a la utilització de distints formats d'impartició que, tant per la metodologia emprada com pels objectius a cobrir, responga a les necessitats de l'entorn i a l'efectiva millora de les competències de professionals i agents de salut, amb el suport d'una estratègia d'aprenentatge adequada a cada situació. Per a això s'establiran els perfils necessaris de docents en funció de les competències requerides per a l'exercici de l'activitat formativa, així com les modalitats d'impartició.  
3. S'alinearà l'elaboració dels plans de formació amb les estratègies definides en el Pla de salut vigent de la Comunitat Valenciana i amb la cartera de serveis. Per a la programació d'aquests:  
a) Les direccions generals de la Conselleria de Sanitat Universal i Salut Pública definiran els plans formatius d'acord amb les línies estratègiques de l'esmentat pla, a desenvolupar en cada exercici anual.  
b) En cada departament de salut i estructura no departamental es constituirà una comissió de formació, com a grup de treball, de la qual formaran part les persones següents:  
- Responsable de docència  
- Tècnic de formació  
- Responsable de recursos humans  
- Representant de la Junta de Personal, amb representació en la Mesa Sectorial de Sanitat  
- Professionals, en nombre a determinar, a criteri de la Gerència  
Seran funcions d'aquesta comissió l'elaboració i el seguiment del Pla de formació, d'acord amb el compliment dels continguts següents:  
  
- Detecció de necessitats formatives (nivell direcció i professional).  
  
- Definició els objectius generals de formació i descripció de les accions a desenvolupar per a la consecució d'aquests.  
- Definició del perfil de les persones destinatàries i nombre total de participants previstos en les activitats formatives.  
- Establiment dels criteris de selecció dels que participen en cada activitat formativa.  
- Determinació de la modalitat de gestió més adequada de les accions formatives.  
- Establiment de les opcions metodològiques previstes.  
- Monitorització de les accions formatives.  
- Establir els criteris d'avaluació del pla de formació.  
- Establir el calendari d'execució previst.  
- Preveure el pressupost de cada acció de formació.  
- Realitzar una memòria anual de formació.  
- Totes les altres funcions en matèria de formació que li siguen atribuïdes.  
4. S'avaluaran les activitats formatives de forma sistemàtica a fi de conéixer el nivell d'èxit dels objectius previstos. En aquest sentit, l'avaluació es realitzarà en tres àmbits diferenciats:  
a) Avaluació de la transferència al lloc de treball, de l'impacte de la formació i la difusió de bones pràctiques.  
b) Avaluació del grau d'aprofitament dels que hi assistisquen (aprenentatge i adquisició d'habilitats).  
c) Avaluació del professorat (enquesta de satisfacció i auditoria).  
  
Tercer  
L'òrgan competent en matèria de formació podrà dictar les instruccions i ordres de servei que considere oportunes amb la finalitat de dirigir la gestió de la formació permanent de professionals.  
  
Quart  
Ordenar la publicació de la present resolució, per raons d'interés públic, en el Diari Oficial de la Generalitat Valenciana, de conformitat amb l'article 45.1 de la Llei 39/2015, d'1 d'octubre, del procediment administratiu comú de les administracions públiques, i en la pàgina web de la Conselleria de Sanitat Universal i Salut Pública.  
  
  
València, 6 de juny de 2018.- El sotssecretari: Ricardo Campos Fernández.